
Προς: 

1) Μακαριώτατο Αρχιεπίσκοπο Αθηνών 

και Πάσης Ελλάδος


κ. Ιερώνυμο

2) Σεβασμιωτάτους Μητροπολίτες 

της Εκκλησίας της Ελλάδος









Κοινοποίηση:
Σεβασμιώτατο Μητροπολίτη 

Καρπενησίου κ.κ. Νικόλαο

ΘΕΜΑ: "ΕΥΧΑΡΙΣΤΗΡΙΑ ΕΠΙΣΤΟΛΗ" 

Μακαριώτατε Αρχιεπίσκοπε κ. Ιερώνυμε,

Σεβασμιώτατοι Μητροπολίτες,

Μετά την πάλαι ποτέ κραταιά Μητρόπολη Λιτζάς και Αγράφων, στην οποία ανήκε και η ιστορική περιοχή των Αγράφων, στην Ευρυτανία αξιωθήκαμε, πριν 37 χρόνια, με τη χάρη του Θεού, να έχουμε και πάλι «δική» μας Μητρόπολη, την νεοσυσταθείσα Ιερά Μητρόπολη Καρπενησίου, με πρώτο ποιμενάρχη μας από το 1979, τον ακούραστο και σοφό Μητροπολίτη μας κ. Νικόλαο. 

Πριν λίγο καιρό, ο σεπτός ποιμενάρχης μας, όπως πληροφορηθήκαμε, μετά από ώριμη σκέψη, υπέβαλλε την παραίτηση του στην Ιερά Σύνοδο, η οποία και έγινε αποδεκτή. 

Επισκεπτόμενος τον σεβαστό πατέρα μας, ενημερώθηκα δια ζώσης, για την παραίτησή του, την αποδοχή αυτής και για τα της διαδοχής του.

Μετά την συνάντηση αυτή και ενόψει των εξελίξεων στο θέμα της εκλογής νέου Μητροπολίτου Καρπενησίου, Μακαριώτατε, Σεβασμιώτατοι σας κάνω γνωστά τα κάτωθι: 

1.Ως Δημοτική Αρχή Αγράφων, στηρίζουμε και επαινούμε την απόφαση του Μητροπολίτου Καρπενησίου κ.κ. Νικολάου να παραιτηθεί από την θέση του, προκειμένου να συνεχιστεί η απρόσκοπτη διαποίμανση της Ιεράς Μητροπόλεως Καρπενησίου.

2.Εκφράζουμε την ευγνωμοσύνη μας, στο πρόσωπο του Σεπτού Ποιμενάρχη κ. Νικολάου, που στα 37 χρόνια της αρχιερατικής ποιμαντορίας του, διακόνησε με συνέπεια και απαράμιλλη αγάπη και εκκλησιαστικό ήθος, την τοπική μας Εκκλησία. Ο πολυσέβαστος Δεσπότης μας, ήταν πάντα ανοιχτός στη συνεργασία μ΄ όλους τους φορείς του τόπου μας όπως και με το Δήμο Αγράφων, δίνοντάς μας λύσεις με τη σοφία του σε πολλά και σημαντικά ζητήματα για την τοπική μας κοινωνία. 

3.Υποστηρίζουμε την δημοσίως πλέον εκφρασμένη επιθυμία του Μητροπολίτου μας, να τον διαδεχτεί στην Ιερά Μητρόπολή Καρπενησίου, ο Πανοσιολογιώτατος Αρχιμανδρίτης π. Σπυρίδων Κατραμάδος, κληρικός της Ιεράς Αρχιεπισκοπής Αθηνών και στέλεχος- Γραμματεύς της Ιεράς Συνόδου, γνωστό μας τα τελευταία χρόνια από τις δράσεις του για την προβολή και ανάδειξη του Θρησκευτικού Τουρισμού στο Δήμο Αγράφων και στην Ευρυτανία γενικότερα.

Μετά βαθυτάτου σεβασμού και τιμής

Ο ΔΗΜΑΡΧΟΣ ΑΓΡΑΦΩΝ

ΘΕΟΔΩΡΟΣ ΜΠΑΜΠΑΛΗΣ

